次韻嘉叟讀和韓詩
作者：王十朋
朝代：宋

paragraphs: 孔孟久不作，况雄莫能和。
韓公生有唐，力欲拯頹挫。
文興八代衰，學捄諸子過。
佛老蔓中華，微公衽其左。
餘事以詩鳴，語險鬼膽破。
汗瀾高駕天，捷敏劇飛笴。
騎龍歸帝旁，玉日人間墮。
汗流籍湜輩，圭璧分半箇。
柳和詞擬騷，郊聯語成些。
咸知太山仰，誰繼北窗卧。
我本虀鹽生，久供筆硯課。
幽香摘天葩，光艷拾珠唾。
後公三百年，杖屨無從荷。
世無六一翁，孰知珍古貨。
巴詞擬陽春，僭竊罪宜坐。
神交有吾宗，涉世同坎軻。
學繼青箱玉，詩高碧紗播。
勉令添和篇，才薄知何奈。
謬同赤效白，深媿愈知賀。
世事置勿論，蚊睫蟲容麽。